十月丙寅詰旦，金軍有舟人望見宋舟，請為備。完顏鄭家奴問：「去此幾何？」舟人曰：「以水路測之，且三百里。風迅，行即至矣。」完顏鄭家奴不曉海路舟楫，不之信。李寶軍先據諜報至膠西石臼島，金舟已出海口，泊唐島，相距僅一山。時北風盛，寶禱於石臼神。俄有風自柂樓中來，如鍾鐸聲，眾鹹奮，引舟握刃待戰。金之操舟者皆中原遺民，遙見寶船，紿金兵入舟中，使不知宋師猝至。風駛舟疾，過山薄虜，鼓聲震疊，海波騰躍。金軍大驚，掣矴舉帆，帆皆油纈，彌亙數里，風浪捲聚一隅，窘束無複行次。寶亟命火箭環射，箭所中，煙焰旋起，延燒數百艘。火所不及者猶欲前拒，寶叱壯士躍登其舟，短兵擊刺，殪之舟中。余所謂簽軍，盡中原舊民，皆登島垠，脫甲歸命，以故不殺。然倉卒，舟不獲艤，溺死甚眾。俘大漢軍三千餘人，斬其帥完顏鄭家奴等六人，禽倪詢等上於朝，獲其統軍符印與文書、器甲、糧斛以萬計。餘物眾不能舉者，悉焚之，火四晝夜不滅。